**Iznuđena djeca**

Rode su drage i plemenite ptice. One znaju za tajna mjesta gdje živi slatka, mala, bucmasta novorođenčad koju odande donose ljudima. Rode su obično u dosluhu s roditeljima. Najčešće donesu dijete u skladu sa roditeljskim željama, npr. malu plavokosu djevojčicu ili pak simpatičnog, čupavog, crnomanjastog dječačića. No, u životu se dogodi da i rode pogriješe. Donesu u obitelj takvo dijete kakvo roditelji nisu zamislili, poželjeli ili očekivali.

Ovo je početak moje priče. To nije priča za djecu, već priča o djeci. Riječ je o bolnim, neobičnim i teškim životnim situacijama. Ovo je priča o iznuđenoj djeci.

Anka je bila ozbiljno bolesna. Nakon svog prvog poroda upozorena je da bi ju sljedeća trudnoća mogla životno ugroziti. No, životni vihori prisilili su ju na drugu trudnoću. To je bila vrlo komplicirana trudnoća, a porod dug i težak. Njezinog malog Štefeka smo odmah po porodu trebali dugo oživljavati. Već u rodilištu smo opazili da dječačić previše plače. Spavao je vrlo malo, a sisao vrlo loše. U prve tri godine života na njega su se nakalemile sve moguće bolesti. Svaki je mjesec više dana morao provesti u bolnici. Anka je bila sve umornija, iscrpljenija i nervoznija. Kad je došlo doba za vrtić, roditelji nisu ni pomišljali na tu mogućnost. Njihovo je dijete bilo drukčije od ostale djece. Odgajateljice su ga na pokusnom boravku u vrtiću samo sućutno promatrale. Štefek je bio nemiran, odsutan duhom i vječito u nekom svom svijetu. Iza njega su ostajali samo razbijeni prozori, uništene igračke, izgrebena djeca. Anku i njezino „drugačije“ dijete poznavali su gotovo svi dječji liječnici u njihovom malom gradu i gotovo svi su zazirali od njih. Ankinu obitelj počela je izbjegavati i rodbina. Obitelj se gotovo nije mogla pojavljivati na javnom mjestu, u trgovini, na igralištu, jer bi nakon njih ostajao krš i lom. Otac je imao sve manje strpljenja za to svoje dijete. U obitelji su učestali sukobi. Štefekov polazak u školu roditelji su najprije odgodili. Mislili su da će dijete dozreti. Anka se osjećala sve više izoliranom i malodušnom. Činilo joj se da se sav svijet urotio protiv nje. Sa osam godina Štefek se konačno našao u razredu. No, postao je isključivi krivac za sve loše što se tamo događalo. Kuda bi on prošao, ostajale su otvorene slavine i poplave u prostorijama, zimi širom otvoreni prozori na učionicama, probušene lopte, uništena školska pomagala, poderani zidni plakati, modrice na učenicima, razbijeni nosovi u razredu… Anka je tvrdoglavo štitila svoje dijete. Selila ga je iz jedne škole u drugu, jer „Štefeka nitko ne voli“. Tužila je učiteljicu koja je Štefeku dala slabu ocjenu. Pozvala je inspekciju u školu jer se nije mogla pomiriti sa činjenicom da je njezino dijete drugačije i da je problematičnog vladanja. Prijavila je školu Ministarstvu prosvjete.

Kad je dječak navršio deset godina, posve je klonula. Došla je s djetetom u ordinaciju i zatražila pomoć za sebe i dijete.

-Ne mogu više nikako, ne znam više kako dalje, ne vidim više načina, nemam više snage, uzmite ga, smjestite ga nekuda, kažite mi tko bi njemu i mojoj obitelji mogao pomoći-.

Potaknuti tim primjerom organizirali smo klub za obitelji koje imaju djecu sa sličnim problemima. U prve dvije godine okupilo se dvadesetak obitelji. Sve su one sličile jedna drugoj. Roditelji su bili iscrpljeni, ogorčeni, frustrirani, nemoćni, nekritični, a njihova djeca - kao da su otplovila izvan njihova svijeta i dosega.

Objedinili smo pedijatre, dječje psihijatre, psihologe, defektologe, logopede, socijalne radnike, radne terapeute, učitelje, pedagoge, odgajatelje, članove obitelji, volontere. Educirali smo sebe, roditelje, volontere i javnost. Pozivali smo vrsne stručnjake s Medicinskog i Defektološkog fakulteta da nam prenose svjetska iskustva. Pomagali smo djeci da uoče i prepoznaju svoje neželjene porive za razbijanjem i sukobima. Učili smo ih kako da ovladaju tim porivima. Roditeljima smo osvješćivali njihovu situaciju. Kod takve djece se ne radi o zločestoći, već o kompleksnom biološkom poremećaju u mozgu. Sugerirali smo im usmjerene odgojne metode. Preporučivali smo ciljane tretmane prilikom učenja. Kontaktirali smo sa školama, pisali i raspačavali edukativne letke o navedenim poteškoćama. Savjetovali smo specifične lijekove kada je to bilo potrebno. Neku smo djecu morali uputiti u specijalizirane dječje bolničke ustanove u Zagrebu.

U klubu smo pomno stvarali kartoteku za svako dijete. U čestim i opširnim razgovorima s liječnikom roditelji su postupno otvarali svoje duše. Na površinu su isplivale razne pomno skrivane činjenice. Ispalo je da smo ganjali lisicu, a naišli na zeca. Na primjer: Jedno je dijete u grupi bilo namjerno začeto i rođeno kako bi se oca prisililo na sklapanje braka. Druga je majka posvojila djevojčicu jer više nije mogla trpjeti prijekore svoje svekrve zašto joj ne rađa unuče. Mladi bračni par odlučio se posvojiti dijete jer su im njihovi bogati roditelji to uvjetovali, ukoliko žele naslijediti veliko obiteljsko imanje. Jednoj je majci pravnik savjetovao novu trudnoću: trudna žena trebala je biti olakotna okolnost za njezina supruga koji se upravo nalazio u kaznenom postupku. Jedan je mladi, neplodni muž inzistirao na posvajanju djeteta kako bi njegova žena imala „domaću zadaću“ dok je on na višegodišnjem radu u inozemstvu…

Za vrijeme kreativnih radionica, kad su se oko velikoga stola sakupile obitelji, promatrala sam ta dječja i roditeljska lica. U grupi gotovo da nije bilo željenog i voljenog djeteta. Većina te djece nisu svojim roditeljima bila veselje, već određeni teret i muka. Svaki od prisutnih mališana rođen je, ili je ušao u svoju sadašnju obitelj, programirano, proračunato, bez mnogo ljubavi, sa konkretnom zadaćom. Crnokosa djevojčica svojim je dolaskom u obitelj morala umilostiviti svoju zločestu baku. Pjegavi dječačić bio je zalog za poljoprivredni posjed koji će njegovi roditelji u budućnosti naslijediti. Mali Pero je morao izbaviti svojega oca iz zatvora. Vitka petogodišnjakinja morala je biti „zanimaciju“ za svoju majku. Plavokosi dječak morao je upotpuniti imidž jednoga bogatog bračnog para koji, poput susjeda, ima kuću, auto, vikendicu, kućnog ljubimca i - dijete.

Opisanog kluba više nema. Okupljena djeca s poteškoćama odrasla su u ljude koji su se razmiljeli po svijetu. Oni i nadalje žive sa svojim poteškoćama. Ti su ljudi prije dvadesetak godina odradili svoju tešku životnu zadaću. Poslužili su kao pomagalo, kao štaka svojim roditeljima ili usvojiteljima, posrnulima u životu koji je bio pun kritika, usporedbi, zahtjeva, uvjetovanja…

Kad nam se rodi dijete, tu vijest svima obznanjujemo s velikom radošću i kličemo: Dobili smo dijete! Darovano nam je dijete! Dijete je dar koji se dobiva od Boga. Roditelji su par koje Bog odabire i u koje on ima povjerenje. Oni to povjerenje ne bi smjeli izigrati.

Svako dijete ima prirođenu čežnju i potrebu da bude željeno i voljeno. Ono hoće postojati kao znak ljubavi, a ne kao znak potrebe.

Imajte to na umu! I šapnite to rodi kad ju opazite kako sa zavežljajem u kljunu prelijeće vaš dom i nekome nosi djetešce.

Godine 2015. u Hrvatskoj smo imali 1841 rodino gnijezdo. Mi Hrvati smo, izgleda, zlosretni narod. Bogati smo rodama, a siromašni željenom djecom!

Verica Jačmenica-Jazbec, dr. med.